Man beboet vir hotelbedrog | Maroela Media
Rockwell Suite Hotel and Apartments in Kaapstad
Siyasanga Miya (31) van Gugulethu het in die Bellville gespesialiseerde handelsmisdaadhof voor landdros Sabrina Sonnenberg verskyn. Miya is met R10 000 beboet of drie maande tronkstraf. Sy het ook bepaal dat die toestel aan die staat afgestaan en vernietig moet word.
Dit is onwettig om ŉ toestel te besit wat bankkaarte kan kloon. Miya is bykomend tot die boete ook 12 maande tronkstraf opgelê wat voorwaardelik vir vyf jaar opgeskort is.
Hy is op sewe oortredings van die Wet op Elektroniese Kommunikasie en Transaksies, een aanklag van bedrog en een van die besit van die toestel gevonnis. Hy is op aanklag van bedrog tronkstraf van vyf jaar gevonnis wat voorwaardelik vir vyf jaar opgeskort is.
Miya het ŉ pleitooreenkoms met die staat aangegaan. Volgens die klagstaat het Miya en ŉ vriend, Songezo Poswa, het ŉ kamer by die Rockwell Suite Hotel and Apartments in Kaapstad se middestad bespreek vir 29 Mei tot 4 Junie 2013. Toe Miya egter die rekening met die gekloonde bankkaart wou betaal, is die bestuur van die hotel deur die regmatige eienaar van die kaart oor die bedrog in kennis gestel. Die polisie is ontbied en Miya en sy vriend was steeds by die hotel. Die polisie het ook vier Pick n Pay-kaarte, ŉ aantal Clicks-geskenkkaarte, ŉ Checkers-geskenkkaart en ŉ Spec Savers-kaart in Miya se motor opgespoor.
Die polisie het ook die toestel opgespoor, ŉ embosseringsmasjien wat die syfers en letters van ŉ krediet- of debietkaart kan afdruk en ŉ masjien wat die elektroniese data van die magneetstrokie kan oordra. -SAPA